
			For slikt menneskebarn kom meg enno aldri for augo,

			korkje kvende hell mann. Med age skodar eg på deg.

			Odyssevs til Navsikaa 

			Rekneskap over tre tusen år

			må eg alltid kunna gjeva,

			elles vil eg, som fødd i går,

			dag for dag i mørket leva.

			Johann Wolfgang von Goethe

		

	
		
			Føreord

			Dette essayet er skrive for å opna Iliaden og Odysseen for unge og vaksne i vår tid og visa både kva som står der, og kva som ikkje gjer det. Heldigvis er både Odyssevs og Penelope, Akilles og Helena, Atene og Zevs svært frimodige med kva som driv dei, så ingen treng leggja dei ord i munnen eller lesa ting mellom linjene som er i strid med det som står på linjene. Likevel finst det ein utbreidd tendens til å snu opp ned på desse forteljingane for å få dei til å stemma med seinare tiders mannssjåvinisme og kvinneundertrykking, ein uskikk eg vonar å få slutt på, i alle fall avgrensa litt. 

			Bortsett frå første og siste kapittel, som er rein fantasi, har eg lagt vekt på ei nøyaktig framstilling av innhald og forteljestil. For det er den grundige utgreiinga om våpenbruk og hestestell, veving og klesvask, matservering og personleg hygiene som gjer desse eldgamle tekstane så levande og nære. Like viktig har det vore å avdekkja det førpatriarkalske verdsbiletet, som at Helena ikkje blir straffa for ekteskapsbrotet med prins Paris, at Penelope kan senda friarane heim kva dag ho vil, og at gudinnene Atene og Hera fører grekarane til siger, mens Apollon og Ares støttar dei tapande trojanarane. Det inneber eit verdsbilete som skil seg radikalt frå det me kjenner frå Bibelen og den klassiske antikken, aller mest i synet på kvinneleg og mannleg.

			Tidlegare har eg skrive ganske mykje om Homer der eg ikkje alltid har vore like grundig med kjeldebruken. No ­byggjer eg på ei nitid nærlesing som i tillegg til å sikra san­nings­­gehalten har gjort mi eiga glede ved desse tekstane endå større. Skulle det vera noko her som ikkje stemmer med grunn­teksten, er det berre fordi eg ikkje har greidd å gjera det betre, trass i oppriktig vilje til å vera fullstendig etter­retteleg. 

			For ikkje å bli hefta med utmattande polemikk held eg avstand til alle dei lærde avhandlingane som opp gjennom tidene er skrivne om Iliaden og Odysseen. Men eg viser til populærkulturen her og der, særleg film. Først og fremst appellerer eg til livserfaringa hos folk flest, den allmenne evna til å kjenna seg att i det mangfaldige persongalleriet, ikkje minst i son til Odyssevs og Penelope, tjue år gamle Telemakos, som ofrar seg for eit par egosentriske foreldre utan at det fell dei inn å gjera det same for han.

		

	
		
			Sommar med Odyssevs

			Kjenner du Odyssevs, han som brukte ti år på vegen heim frå Trojakrigen? Folk trudde han var død, og den rike enkja blei nedrend av friarar. Takk vere Homer er det fritt for kven som vil å gjera seg kjend med denne soga. Og legg du deg til å lesa ein stad med fritt utsyn, til dømes på stranda, kan det henda at Odyssevs sjølv dukkar opp i eigen vørdelege person.

			Uti havgapet strever ein kvelva brettsiglar med å koma seg oppå igjen: Det er Odyssevs som er blitt dukka under endå ein gong. Han vassar i land med dryppande hår:

			Fæl såg han ut, av sjøen og havsaltet vanstelt (…)

			Han har kjempa mot kyklopen og motstått sirenene, han har sigla mellom Skylla og Karybdis, men endå stig han fram

			(…) lik løva på fjell, som trygg på sin styrke

			går sin veg i regn og i storm med auga som gløder.

			Om han kan få låna noko å ha på seg? Gjerne det, om han tek til takke med eit badehandkle.

			

			Sjå her skal du få resten av matpakka mi. Og resten av kaffien på termosen. Vin? Ærleg talt, Odyssevs, norske damer syklar ikkje til stranda med ein sekk vin på bagasjebrettet. Skjønt for di skyld skulle eg gjerne gjort det. Du og damene, Odyssevs! Du har respekt for oss, i motsetnad til desse mannssjåvinistiske offiserskameratane dine, Akilles og Agamemnon for eksempel.

			Den brunbarka krigaren sit der så fredeleg med handkleet kring hoftene og gomlar på halvvisne geitostskiver.

			Du veit, seier han, heime på Itaka er me strenge på det punktet. Når eg kjem heim, skal eg først gjera kål på alle desse friarane som heng omkring Penelope. Etterpå skal tenestejentene få bera ut lika. Når det er gjort, skal eg kverka dei òg.

			Hjelpe og trøyste, kva vondt har dei gjort?

			Dei har drive utukt med friarane! Der skal vera orden i ein heim. Kjerringa til Agamemnon slo han i hel då han kom heim med ei ny dame. No går han nedi dødsriket og klagar. Men kva anna kunne han venta? Far min gav tjue kyr for ei trælejente. Og likevel heldt han seg borte frå henne. For at mor ikkje skulle kjenna seg krenkt. Og eg har jo Penelope.

			Men sett at ho gifter seg opp att før du kjem heim, kva vil du gjera då?

			Det blir opp til henne. Styrer ikkje kvinnene med nokon ting i denne tidsalderen din?

			Ikkje så mykje, må eg innrømma. Endå me har fått oss både mannsrolleutval og likestillingsombod og arbeidsmiljølov. Men ho der Kirke som du budde hos ei tid, ho var visst både friare og mektigare enn kvinnene no til dags?

			Ja, svarer Odyssevs, Kirke var ei dame som kunne sine ting. Ho skapte alle mennene mine om til griser. Hadde eg late det vera med det, kunne dei enno vore i live. No er dei døde alle i hop.

			Det var trist å lesa om det, seier eg mens eg tek dei kraftige akslene nærare i augesyn: Sanneleg er han flott òg!

			Denne Kalypso som eg hamna hos etterpå, seier Odyssevs, eg trudde ho respekterte meg for den eg er. Men ho var berre ute etter kroppen min. Eg sat og gret heile dagane. Endå ho lova meg både evig liv og evig ungdom om eg ville bli hos henne. Somme tider undrast eg på om eg valde rett. For ein dødeleg mann er det berre dødsriket som ventar. Og der er det dødsens keisamt. Men no må eg tenkja på heimvegen. Kan du seia meg snaraste vegen til Itaka?

			Sørover, svarer eg.

			Då han står på seglbrettet igjen, med vinden i ryggen, spring eg etter han ut i bølgjene: Kunne du ikkje slege deg til her ei stund? Der er mange her som ville likt å bli kjende med deg!

			Har ikkje tid! roper Odyssevs over aksla: De får greia dykk med mannsrolleutvalet!

